****

**კონკურსი იურიდიული ფაკულტეტის ბაკალავრის და მაგისტრატურის სტუდენტებისთვის**

პროექტის სახელწოდება: ალტერნატიული, არასაპატიმრო სასჯელების გამოყენების ხელშეწყობა სამხრეთ კავკასიაში

**მიმოხილვა:**

ციხის საერთაშორისო რეფორმა-სამხრეთ კავკასიის ოფისი ახორციელებს რეგიონულ პროექტს „ალტერნატიული სასჯელების გამოყენების ხელშეწყობა სომხეთში, აზერბაიჯანსა და საქართველოში“ გაეროს დემოკრატიული განვითარების ფონდის ფინანსური მხარდაჭერით. პროექტის მიზანია არასაპატიმრო სასჯელებისა და ვადამდე ადრე გათავისუფლების ღონისძიებების ეფექტური გამოყენების ხელშეწყობა, იმისთვის, რომ შემცირდეს საპატიმრო სასჯელების შეფარდება და თავისუფლებააღკვეთილ პირთა რაოდენობა სამხრეთ კავკასიის ქვეყნებში. პროექტი, ერთის მხრივ, ხელს შეუწყობს საზოგადოებისთვის სასარგებლო შრომის, როგორც პატიმრობის ალტერნატივის, გამოყენების ზრდის ტენდენციას, ასევე, პირობით ვადამდე ადრე გათავისუფლების შეფარდებას, როგორც ვადამდე ადრე გათავისუფლების ერთერთ მექანიზმს.

**კონკურსის შესახებ**

კონკურსი ღიაა იურიდიული ფაკულტეტის ბაკალავრისა და მაგისტრატურის კურსის სტუდენტებისათვის სომხეთში, აზერბაიჯანსა და საქართველოში. კონკურსის მიზანია სტუდენტების ცნობიერების ამაღლება არასაპატიმრო სასჯელებისა და ღონისძიებების გამოყენების დადებით მხარეებზე; საქართველოს სისხლის სამართლის პოლიტიკის ძირითადი გამოწვევების გამორკვევა, ახალი მიდგომების შემუშავება საზოგადოებისთვის სასარგებლო შრომისა და სხვა ალტერნატიული სანქციების თუ ღონისძიებების გამოყენების ხელშეწყობა. ასევე კონკურსი მიზნად ისახავს პრობაციის სისტემის მიმართ სტუდენტების პროფესიული ინტერესის გაზრდას.

ზოგადად, ალტერნატიული სასჯელები თერაპიულ ელემენტებსაც მოიაზრებს, მაგალითად, განათლების თვალსაზრისით განვითარება, ალკოჰოლზე და ნარკო დამოკიდებულებაზე მკურნალობა, პროფესიული გადამზადება, რაც თავისი ბუნებით სარებილიტაციო და პრევენციული ხასიათისაა. ასევე, სახელმწიფო ახდენს პატიმრობასთან დაკავშირებული ხარჯების დაზოგვას. დამნაშავეს უფლება აქვს დარჩეს საზოგადოებაში და თავიდან აიცილოს ოჯახის დანგრევა თუ საზოგადოებრივი კავშირების გაწყვეტა.

**თემატიკა:**

იურიდიული ფაკულტეტის ბაკალავრისა და მაგისტრატურის კურსის სტუდენტებმა უნდა წარმოადგინონ ესსე პატიმრობის ალტერნატივებთან (სანქციები და ღონისძიებები) დაკაშირებულ თემაზე. ესსეში კარგად უნდა ჩანდეს ავტორის ზოგადი განათლება საქართველოს სისხლის სამართლის პოლიტიკის საკითხებზე. ესსე უნდა ასახავდეს სტუდენტის კრიტიკულ მიდგომებს ქვეყანაში ალტერნატიული ღონისძიებების გამოყენების დაბალი მაჩვენებლის მიმართ. ესსე უნდა მოიცავდეს ერთ ან რამდენიმე არასაპატიმრო სასჯელის ან ღონისძიების შესახებ ანალიზს, მაგალითად: საზოგადოებისთვის სასარგებლო შრომა, გათავისუფლების მექანიზმები-პირობით ვადამდე ადრე, ჯანმრთელობის მდგომარეობის გამო გათავისუფლება, პრობაცია (გამოსაცდელი ვადა), თავისუფლების შეზღუდვა, გირაო, პირადი თავდებობა და ა.შ.

კონკურსანტებმა გარკვევით უნდა ჩამოაყალიბონ თუ რა პოლიტიკას აწარმოებს სახელმწიფო (კანონმდებლობა და პრაქტიკა) გათავისუფლების მექანიზმებისა და საზოგადოებრივი სასჯელების/ღონისძიებების გამოწვევებისადმი, რა შესაძლო ნაბიჯები უნდა გადაიდგას ამ პოლიტიკის განსახორციელებლად, რა გამოწვევების გადალახვაა შესაძლებელი, ასევე, მოახდინონ პოლიტიკაში არსებული შეზღუდვების იდენტიფიცირება. ესსეში უნდა ჩანდეს სტუდენტის დასაბუთებული არგუმენტები, რომელიც წარმოდგენილი იდეების ლობირების საშუალებას მოგვცემს სამთავრობო წრეებში.

ესსეში ალტერნატიულ სასჯელებთან და ღონისძიებებთან დაკავშირებით წარმატებული საერთაშორისო/ევროპული სტანდარტებისა და პრაქტიკის მოყვანას მიენიჭება პრიორიტეტი.

* კონკურსანტები უნდა იყვნენ ბაკალავრისა და მაგისტრატურის კურსის სტუდენტები ესსეს გაგზავნისას.
* ესსე უნდა გამოგზავნონ Word Doc. ფორმატში შემდეგ ელექტრონულ მისამართზე mbobokhidze@penalreform.org გთხოვთ მიუთითოთ „Student Contest“ თქვენი წერილის სათაურში.
* ესსე უნდა შედგებოდეს მინუმუმ 1500 და მაქსიმუმ 2000 სიტყვისგან. გთხოვთ მიუთითოთ ესსეში გამოყენებული წყაროები, ფინალისტების ნამუშევრები მკაცრად შემოწმდება პლაგიატზე.
* ესსე უნდა წარმოადგინოთ ინგლისურ ენაზე

**პრიზები:**

პირველი ადგილი-500 $ (ექვივალენტი ლარში)

მეორე ადგილი-400$ (ექვივალენტი ლარში)

მესამე ადგილი-300$ (ექვივალენტი ლარში)

სტუდენტები, რომლებიც მოიპოვებენ პირველ ადგილს მოწვეული იქნებიან რეგიონულ კონფერენციაზე პრეზენტაციის გასაკეთებლად, რომელიც გაიმართება ქალაქ თბილისში.

სამივე გამარჯვებულის ესსე გამოქვეყნდება სამეცნიერო ჟურნალში.

**კონკურსის ჟიური:**

საკონკურსო ნამუშევრებს განიხილავს და საბოლოო გადაწყვეტილებას მიიღებს სპეციალურად შექმნილი კომისია, რომელიც შედგება პრობაციის ეროვნული სააგენტოს, აკადემიური და არასამთავრობო სექტორის წარმომადგენლებისგან და იურისტებისგან.

**საკონკურსო ვადები:**

ესსეს გამოგზავნის ბოლო ვადა: 15 ივნისი, 2014წ.

შედეგების გამოცხადების ბოლო ვადა: 10 ივლისი, 2014წ.